15.4.2021 (Webnoviny.sk) – Národná kriminálna agentúra po sérii protidrogových akcií v Seredi opäť zasahovala v tomto meste v okrese Galanta a opäť pre drogy. Najnovšia akcia mala krycí názov Breh.
"Počas nej sme zadržali päť osôb, ktoré už vyšetrovateľ Národnej kriminálnej agentúry obvinil z drogovej trestnej činnosti. Obvinení mali predávať drogy prevažne v meste Sereď. Vykonali sme aj prehliadky viacerých priestorov, pri ktorých sme drogy zaistili spolu s vecami slúžiacimi na ich výrobu," informoval hovorca Prezídia Policajného zboru Michal Slivka.
Podľa predbežných zistení zaistili metamfetamín, ktorý v súčasnosti skúmajú experti v policajných laboratóriách. Aktuálne v súvislosti s touto akciou stále prebiehajú procesné úkony, preto viac informácií polícia poskytne neskôr.
Viac k témam: akcia Breh, protidrogová razia
Zdroj: Webnoviny.sk – NAKA opäť zasahovala v Seredi, v rámci protidrogovej akcie zadržala niekoľko osôb © SITA Všetky práva vyhradené.